《草堂诗 其三》
宋代·喻汝砺

从教日日敞窗扉，嫌怕风光入眼迟。剩买芒鞋供看竹，趁乘春眼去裁桤。

苦无宾客僧来后，薄有生涯鹤下时。闻道邻翁酒初熟，新篘一酌莫相遗。

作者简介：（?—1143）陵井监仁寿人，字迪孺。徽宗崇宁五年进士。知阆中县，迁祠部员外郎。钦宗靖康二年，闻金人欲废赵氏立张邦昌，乃扪其膝曰：“不能为贼臣屈！”挂冠而去，自号扪膝居士。高宗即位，从京师趋行在，复为郎。因论迁都之害，为李纲所重，除四川抚谕官，督输四川漕计、羡缗及常平钱物。建炎二年，刷川纲金帛八百余万缗，乞留用为陕州五路军粮犒设之费。绍兴元年知果州，五年移知普州，上书言蜀守备之策。改夔州路提点刑狱。因勾龙如渊荐，召对，除驾部员外郎，迁潼川府路转运副使。十年，直秘阁、知遂宁府。有《扪膝稿》。